Danmark er stadig Nordens førende gastronomi-nation, men Michelin-inspektørerne kunne godt have været lidt mere rundhåndede med stjernerne til de bedste danske restauranter.

Sådan lød dommen mandag aften fra kokke-ekspert Thomas Castberg, da han sammen med B.T. havde fulgt årets uddeling af Michelin-stjerner fra Musikhuset i Aarhus.

»Samlet set har Michelin vel ikke rykket så meget i år, som de burde. Jeg havde nok gerne set Falsled Kro på Fyn få en stjerne og måske nogle andre også,« siger Thomas Castberg - Masterchef-dommer og tidligere kok på Michelin-restauranten Kommandanten.

»Set med danske øjne er det nyt, at Noma har fået to stjerner igen, og restaurant Koks på Færøerne har også fået to stjerner. Endelig er restaurant Alouette i København nu også blevet udstyret med en Michelin-stjerne,« opsummerer han.

Timm Vladimir giver en stjerne til Jonas Nåvik fra Fagn i forbindelse med, at den nordiske Michelin Guide, Michelin Guide Nordic Countries 2019 præsenteres på et pressemøde i Musikhuset i Aarhus, mandag den 18. februar 2019. Foto: Mikkel Berg Pedersen Vis mere Timm Vladimir giver en stjerne til Jonas Nåvik fra Fagn i forbindelse med, at den nordiske Michelin Guide, Michelin Guide Nordic Countries 2019 præsenteres på et pressemøde i Musikhuset i Aarhus, mandag den 18. februar 2019. Foto: Mikkel Berg Pedersen

Der kom altså ikke nogle nye tre-stjernede Michelin-restauranter på det gastronomiske landkort for Norden. Her er der stadig lighed mellem Danmark, Sverige og Norge med én hver.

Thomas Castberg er ikke overrasket over, at det genåbnede Noma har kunnet genvinde sine to Michelin-stjerner:

»Det var forventet. Det kan godt være, at de selv havde forventet at få tre, men det ville næsten være uhørt, hvis de fik dem lige i røven efter at være genstartet,« mener han.

Til gengæld finder Thomas Castberg det opsigtsvækkende, at den færøske restaurant Koks nu er blevet tildelt en ekstra Michelin-stjerne, så den kan prale med hele to. Ikke fordi det er ufortjent, men fordi den lille restaurant på Færøerne har et meget lille naturligt kundeunderlag.

Rasmus Kofoeds datter Camilla havde 7 års fødselsdag og fik en gave mens faren fik lov at beholde sine tre stjerner. Musikhuset i Aarhus, mandag den 18. februar 2019. Foto: Mikkel Berg Pedersen/Ritzau Scanpix Vis mere Rasmus Kofoeds datter Camilla havde 7 års fødselsdag og fik en gave mens faren fik lov at beholde sine tre stjerner. Musikhuset i Aarhus, mandag den 18. februar 2019. Foto: Mikkel Berg Pedersen/Ritzau Scanpix

»Det er helt vildt. Det vil mediemæssigt blive en stor historie. Det er en lille bitte by, hvor de nu kan prale med en to-stjernet restaurant. Men det er jo desværre ikke lige et sted, man hver dag kommer forbi,« siger Thomas Castberg.

Den færøske køkkenchef Poul Andreas Ziska fra restaurant Koks modtog udover de to Michelin-stjerner til selve restauranten også en særlig pris som årets Unge Køkkenchef. Han er kun 28 år.

Henne Kirkeby Kro fik en tilsvarende særpris for velkomst og service. Michelininspektørerne kalder ifølge værten ved uddelingen, Timm Vladimir, restauranten for et "magisk sted".